3. การประกอบธุรกิจของแต่ละผลิตภัณฑ์

ลักษณะของผลิตภัณฑ์หรือบริการของบริษัท

บริษัทประกอบธุรกิจทางด้านสิ่งพิมพ์ ผลิตและจำหน่ายหนังสือพิมพ์จีนรายวัน “ ตงฮั้ว ”
ประกอบด้วยเนื้อหาสาระทุกประเภท ทั้งข่าวในประเทศและข่าวต่างประเทศ
ข่าวเศรษฐกิจและการเงิน ข่าวธุรกิจ ข่าวการเมือง ข่าวสังคม ข้อมูลด้านการท่องเที่ยว
ตลอดจนสารคดี ความรู้ และเรื่องสั้นต่างๆ ฯลฯ เสนอข่าวที่รวดเร็วทันเหตุการณ์เป็นสำคัญ
ความเที่ยงตรงของข่าวสารและข้อมูลความรู้ รวมทั้งสำนวนการเขียนและภาษาที่ถูกต้อง
ชัดเจนเข้าใจง่าย ในการดำเนินธุรกิจ บริษัทฯ
มีทีมงานของกองบรรณาธิการที่มีความรู้และประสบการณ์กว่า 40 ปี
ที่เชี่ยวชาญอย่างยิ่งในการร่วมทำงานด้านการผลิตข่าวและการวางแผนสื่อโฆษณา
โดยมีการพัฒนารูปแบบการนำเสนอข่าวและสาระ ให้มีลักษณะที่หลากหลาย
เพื่อตอบสนองต่อประชาชนกลุ่มต่างๆ ให้มากยิ่งขึ้น ทำให้หนังสือพิมพ์ตงฮั้ว
เป็นหนังสือพิมพ์ที่มียอดผู้อ่านหนังสือพิมพ์จีนสูงสุด บริษัทฯ ได้ทำการจัดจำหน่ายโดยวางแผงทุกวัน
ครอบคลุมพื้นที่การจำหน่ายทั่วประเทศ

รายได้หลักของธุรกิจสิ่งพิมพ์มาจาก 2 ทาง ได้แก่ โฆษณาประมาณร้อยละ 70-80
และรายได้จากการจัดจำหน่ายหนังสือประมาณร้อยละ 20-30

ลักษณะของผลิตภัณฑ์หรือบริการบริษัทร่วม

บริษัท อินเตอร์เนตเวนเจอร์ จำกัด

เป็นบริษัทที่ดำเนินธุรกิจด้านบริการพาณิชย์อิเล็กทรอนิกส์ อาทิเช่น

-   การออกแบบและพัฒนาเว็บไซด์

-   การให้คำปรึกษาทางด้านการออกแบบและพัฒนาระบบงานธุรกิจ (Business Module)
    เพื่อใช้กับระบบพาณิชย์อิเล็กทรอนิกส์

-   ให้บริการที่ครบวงจรทั้งด้านอุปกรณ์ (Hardware) , ระบบงาน (Software) ,
    และให้คำปรึกษา (Consultancy)

การตลาดและภาวะการแข่งขันของบริษัท

ด้านสิ่งพิมพ์ ปัจจุบันมีผู้ประกอบกิจการธุรกิจหนังสือพิมพ์จีนซึ่งเป็นคู่แข่งประมาณ 6 ฉบับ
แต่เนื่องจากผู้ประกอบกิจการธุรกิจหนังสือพิมพ์จีนฉบับอื่น ๆ
ยังดำเนินธุรกิจในรูปแบบเก่าและประกอบกิจการในรูปครอบครัว จึงทำให้บริษัทซึ่งเป็นบริษัทมหาชน
มีความได้เปรียบกว่าคู่แข่งหนังสือพิมพ์จีนฉบับอื่นทั้งด้านการพัฒนาการระดมบุคลากร ภาพพจน์
ซึ่งเป็นประโยชน์อย่างมากในการติดต่อกับลูกค้า และนำเสนอข้อมูลข่าวสารให้ทันต่อเหตุการณ์
ข่าวสารที่ถูกต้อง รวดเร็ว มีประสิทธิภาพนั้นจำเป็นอย่างยิ่งต่อผู้อ่านหนังสือพิมพ์จีน
ที่สนใจในข้อมูลข่าวสารหรือต้องการศึกษา ทั้งผู้ลงทุนชาวต่างชาติที่มาประจำในประเทศไทย
นักท่องเที่ยว เจ้าของกิจการ นักศึกษา กลุ่มนักธุรกิจ รวมถึงประชาชนทั่วไป โดยบริษัทฯ
พยายามที่จะนำหรือพัฒนาเทคโนโลยีใหม่ๆ
เข้ามาประยุกต์ใช้เพื่อเพิ่มประสิทธิภาพของข่าวให้ทันต่อเหตุการณ์ ปรับปรุงขบวนการผลิต
โดยนำคอมพิวเตอร์เข้ามาใช้ในขบวนการจัดหน้าหนังสือพิมพ์ เพิ่มหน้าสีในส่วนต่างๆ ของหนังสือพิมพ์
ทำให้รูปแบบหนังสือพิมพ์ทันสมัยยิ่งขึ้น และมีความแตกต่างและโดดเด่นจากหนังสือพิมพ์จีนฉบับอื่น
พร้อมกับการพัฒนาบุคลากรที่มีความรู้และประสบการณ์ ให้ทำหน้าที่สื่อมวลชนที่ดี
เสนอข่าวที่ถูกต้องน่าเชื่อถือ และพัฒนาเนื้อหาให้สอดคล้องกับความต้องการของประชาชนในขณะนั้น
เพิ่มความสามารถในการตอบสนองความต้องการของผู้บริโภคได้

การจัดจำหน่ายสิ่งพิมพ์ โดยตรงให้แก่สมาชิก และผ่านผู้ค้าส่งหรือเอเย่นต์
เพื่อนำไปขายต่อให้ร้านค้าย่อยและลูกค้าปลีก ซึ่งสามารถที่จะจัดจำหน่ายตามแผงต่าง ๆ
การบริหารงานการจัดจำหน่าย บริษัทฯ
มีบุคลากรและทีมงานที่มีประสบการณ์การจัดจำหน่ายในระดับประเทศ
ตลอดจนการยอมรับจากเอเย่นต์ทั่วประเทศ โดยไม่มีการทำสัญญาระหว่างบริษัทและเอเย่นต์
ทั้งนี้สืบเนื่องจากบริษัทฯ
มีการติดต่อกับเอเย่นต์และมีความสัมพันธ์ทางธุรกิจที่ดีกันมาเป็นระยะเวลานานแล้ว
ปัจจุบันมีเอเย่นต์ทั้งส่วนกลางและส่วนภูมิภาคทั่วประเทศจำนวนประมาณ 550 รายทั่วประเทศ
กระจายอยู่ตามจังหวัดต่าง ๆ ทั่วประเทศ จึงถือว่าเป็นฐานการจำหน่ายสิ่งพิมพ์ที่สำคัญของบริษัท
เนื่องจากเป็นช่องทางให้ผู้อ่านสามารถเข้าถึงสินค้าของบริษัทได้อย่างทั่วถึง
โดยบริษัทได้ให้ส่วนลดสำหรับเอเย่นต์ตั้งแต่ 10%-30%
และรับคืนหนังสือซึ่งเป็นไปตามมาตรฐานทั่วไปของการจัดจำหน่ายหนังสือพิมพ์
นอกจากนี้ยังมีการจำหน่ายให้กับกลุ่มสายการบิน กลุ่มโรงแรม สถาบันการศึกษา
เพื่อให้บริการข้อมูลข่าวสารแก่ผู้อ่านได้อย่างทั่วถึง ทำให้บริษัทฯ
มีส่วนครองการตลาดหนังสือพิมพ์สูงสุดในปัจจุบันจากตลาดหนังสือพิมพ์จีนทั้งหมด

ด้านโฆษณา เพื่อให้ทันต่อการแข่งขันทางธุรกิจ การมุ่งเน้นพัฒนาและทันต่อความเจริญก้าวหน้าของเทคโนโลยีใหม่ๆ ที่มีการเปลี่ยนแปลงอยู่ตลอดเวลา บริษัทฯ ได้เพิ่มหน้าสี่สีและพัฒนาระบบโฆษณา ทำให้บริษัทฯ มีโอกาสและมีทางเลือกที่จะจัดหาผลิตภัณฑ์ใหม่ๆ จึงเป็นผู้ริเริ่มให้มีการโฆษณาสี่สีในหนังสือพิมพ์จีนเป็นรายแรก ในปีที่ผ่านมา บริษัท ได้รับปรับปรุงขบวนการผลิต โดยการนำคอมพิวเตอร์เข้ามาใช้ในขบวนการจัดหน้าหน้าหนังสือพิมพ์ เพิ่มหน้าสี่สีให้ลูกค้ามีทางเลือกที่มากขึ้น สร้างความแตกต่างและมูลค่าเพิ่มให้แก่สินค้าที่นำมาลงโฆษณา เพื่อช่วยเพิ่มยอดขายโฆษณาและเพิ่มศักยภาพในการแข่งขันทางธุรกิจ มาตอบสนองตามความต้องการของลูกค้าได้มากและเหมาะสมขึ้น โดยการนำประสบการณ์ความเชี่ยวชาญในการทำธุรกิจ และความก้าวหน้าในเทคโนโลยีมาถ่ายทอด เป็นผลให้ปัจจัยเสี่ยงในการทำธุรกิจของบริษัทลดลง นับเป็นช่องทางการตลาดอีกช่องทางหนึ่งที่เป็นประโยชน์อย่างยิ่งให้กับลูกค้าที่ต้องการโฆษณาในสิ่งพิมพ์ ผนวกกับการส่งเสริมการขายต่างๆ พัฒนาและปรับปรุงรูปแบบให้ทันสมัยอยู่เสมอ โดยทีมฝ่ายขายของบริษัทซึ่งเป็นผู้ดูแลรับผิดชอบ ศึกษาความต้องการของลูกค้า เพื่อรักษาและขยายฐานลูกค้า เพื่อลูกค้าจะมั่นใจได้ว่าผลิตภัณฑ์หรือบริการที่นำมาลงโฆษณากับบริษัท ตรงตามจุดประสงค์ถึงผู้บริโภคกลุ่มเป้าหมายอย่างแน่นอน จึงทำให้บริษัทฯ ยังคงรักษาตำแหน่งผู้นำทางด้านหนังสือพิมพ์ภาษาจีนได้อย่างต่อไป

ลักษณะลูกค้า ลูกค้าส่วนใหญ่จะพิจารณาเลือกโฆษณาประเภทสิ่งพิมพ์
เนื่องจากเป็นการลงทุนที่ใช้งบประมาณน้อยกว่าเมื่อเทียบกับสื่อโฆษณาประเภทอื่น
และเป็นสื่อโฆษณาที่สามารถเข้าถึงผู้บริโภคได้อย่างดีและรวดเร็ว ประเภทลูกค้า ได้แก่ บริษัท
ห้างร้าน สมาคม มูลนิธิ เอเย่นต์ซี่ รัฐวิสาหกิจ กลุ่มองค์กรธุรกิจ องค์กรทางการเมือง
กลุ่มสินค้าและบริการของภาครัฐและเอกชน และลูกค้าทั่ว ๆ ไป

การจัดหาผลิตภัณฑ์หรือบริการ

วัตถุดิบที่ใช้ในการผลิต ซึ่งได้แก่ กระดาษ หมึกพิมพ์ หมึกพิมพ์ เพลท เคมีภัณฑ์ ฯลฯ
ซึ่งวัตถุดิบหลักที่ใช้ ในการผลิตคือ กระดาษ โดยปัจจุบันการซื้อกระดาษจะสั่งซื้อจากแหล่งในประเทศ
ซึ่งการสั่งซื้อจากต่างประเทศเมื่อเปรียบเทียบแล้วต้นทุนราคากระดาษค่อนข้างสูงและเพื่อลดความเสี่ยงจากอัตราแลกเปลี่ยน
ซึ่งการจัดซื้อจะไม่มีข้อผูกพันกับผู้จำหน่ายรายใดรายหนึ่งโดยเฉพาะ
แต่จะพิจารณาตามราคาขายที่แต่ละรายเสนอมา เพื่อให้ได้ราคาที่เหมาะสมกับคุณภาพที่ต้องการ
สำหรับวัตถุดิบอื่นๆ ที่ใช้ในการผลิต ซึ่งเทียบมูลค่าแล้วไม่สูงมากนัก บริษัทฯ
ได้สั่งซื้อจากตัวแทนในประเทศไทยทั้งหมด มีตัวแทนจำหน่ายโดยทั่วไป บริษัทฯ
มิได้มีการจัดทำสัญญาผูกพันการจัดซื้อวัตถุดิบ
เนื่องจากสามารถจัดหาแหล่งวัตถุดิบที่สามารถเจรจาต่อรองได้ อย่างไรก็ตาม
ปัจจัยในการพิจารณาการจัดซื้อแต่ละครั้ง บริษัทฯ จะพิจารณาถึงราคากระดาษและคุณภาพเป็นสำคัญ

หน่วย : ร้อยละของมูลค่าวัตถุดิบรวม

+------------------------------------------+---------------------------+
| วัตถุดิบ                                    | ผลิตหนังสือพิมพ์               |
+------------------------------------------+---------------------------+
| กระดาษหนังสือพิมพ์                           | 74%                       |
|                                          |                           |
| หมึกพิมพ์                                   | 6%                        |
|                                          |                           |
| เพลท                                     | 9%                        |
|                                          |                           |
| ฟิล์ม                                      | 9%                        |
|                                          |                           |
| อื่นๆ (เช่น น้ำยาล้างพิล์ม , น้ำยาล้างเพลท,       | 2%                        |
| เคมีภัณฑ์)                                  |                           |
+------------------------------------------+---------------------------+
| รวม                                      | 100%                      |
+------------------------------------------+---------------------------+

ข้อมูลข่าวสาร ซึ่งจะเป็นข้อมูลและข่าวสารต่างๆ ซึ่งเรียกว่าข้อมูลดิบ ซึ่งได้จากนักข่าวของทาง
บริษัทฯ ตลอดจนการเป็นสมาชิกจากสำนักข่าวต่างๆ ทั้งในไทยและต่างประเทศ
แล้วนำมารวบรวมคัดเลือกข่าวที่สำคัญๆ และเป็นที่สนใจของผู้อ่าน
โดยเป็นขั้นตอนผลิตที่เป็นระบบและการทำงานเป็นทีมของกองบรรณาธิการข่าว
เพื่อนำมารีไรท์ให้เป็นข่าวที่สมบูรณ์ และจัดรูปออกแบบด้วยเครื่องคอมพิวเตอร์ลงแผ่นดิสก์
แล้วจึงนำส่งตีพิมพ์ต่อไป เนื่องจากคุณภาพเครื่องพิมพ์ มีความทันสมัย
จึงไม่มีค่าใช้จ่ายเกี่ยวกับการปรับปรุงเครื่องพิมพ์หรือต้องถูกทดแทนด้วยเครื่องพิมพ์ใหม่
อีกทั้งสามารถผลิตหนังสือพิมพ์ได้ 35,000 ฉบับต่อชั่วโมง ซึ่งเพียงพอต่อความต้องการของลูกค้าได้

ผลกระทบต่อสิ่งแวดล้อม

เนื่องจากการผลิตหนังสือพิมพ์ของบริษัทฯ ใช้วัตถุดิบน้อยประเภทโดยร้อยละ 74 ของวัตถุดิบหลัก
คือกระดาษ ส่วนที่เหลือเป็นวัสดุสิ้นเปลือง ได้แก่ เพลท, หมึกพิมพ์, ฟิล์ม, น้ำยาเคมี
ซึ่งเมื่อผ่านกระบวนการผลิตแล้ว บริษัทฯ จะนำมาจำหน่ายให้แก่ผู้รับซื้อสินค้าเก่าทั้งหมด
ซึ่งต้องเป็นผู้ที่ได้รับอนุญาตจากกรมโรงงานอุตสาหกรรม
ดังนั้นบริษัทจึงไม่มีวัตถุดิบหรือน้ำยาเคมีที่ใช้แล้ว เป็นมลภาวะต่อสิ่งแวดล้อม